נאום לאומה של ראש הממשלה, משודר בקול ישראל, 21.2.1966

[מקור: קובץ PDF 489, עמודים : 140- 157]

ערב טוב לכם,

אני רוצה לשוחח אתכם כמה דקות על הנושא המעסיק בימים אלה את כולנו: אתכם, אותי ואת חברי בממשלה.

אני יודע, כי בימים שהמצרכים בחנות מתייקרים, המיסים עולים, והמשפחה צריכה לערוך מחדש את תקציבה – בימים שכאלה אין האזרח נוטה לחלוק מחמאות לממשלתו, ולאיש העומד בראשה.

יכול אני להבין זאת. יכול אני להבין את בעיותיו של האזרח, המנהל את משק ביתו. אולם רשאי אני לדרוש מהאזרח אותה מידה של הבנה לבעיותיה של הממשלה, המנהלת את משק המדינה. וודאי תסכימו איתי כי הדאגה למשק המדינה היא בסופו של דבר הדאגה האמתית למשק הבית. כלכלה בריאה ומתקדמת היא התנאי האמתי להבטחת רמת חיים הוגנת לכל אחד ואחד מאתנו.

אמרתי – "רמת חיים". הבה נדבר גלויות על רמת החיים: בחמש השנים האחרונות זינקה רמת החיים שלנו לגובה מעורר תימהון. בממוצע – מתבטאת עליה זו בשלושים וחמישה אחוזים. תופעה זו אין לה תקדים בעולם כולו.

למרות היוקר, למרות המיסים, אנו מתלבשים היום הרבה יותר טוב, אוכלים הרבה יותר טוב. למרות הטענות, למרות המענות, - אלה החליפו דירתם בדירה מרווחת יותר, אלה רכשו רהיטים חדשים, אלה ציידו את דירתם במקריים, בכיריים משוכללים, במכשירי טלוויזיה, בשואבי אבק. פלוני קנה קטנוע, אלמוני – מכונית. למרות הטרוניות והמחאות על יוקר ועל מיסים - האם ישנם רבים בתוכנו אשר יאמרו בכנות, כי לפני חמש שנים היה מצבם גרוע יותר? אינני חושב שימצאו רבים כאלה.

תשאלו: כיצד הגענו לכל זאת? האם באמת עבדנו כולנו קשה יותר? האם באמת ייצרנו הרבה יותר? כולם יודעים שאין זה ההסבר כולו. סכומי כסף עצומים גייסה הממשלה בחוץ-לארץ: מיהודי העולם, מממשלת ארצות הברית, מממשלת גרמניה המערבית וממשקיעים פרטיים. בעזרת הכסף הזה הצלחנו לפתח את מדינת ישראל בקנה מידה שאין דומה לו. תנופת הפיתוח האדירה הביאה למצב של גאות, פרוספריטי, שהכל נהנו ממנו, מי יותר ומי פחות.

הרשו לי לומר בנקודה זו כמה דברים קשים, ואולי, בלתי נעימים: הגאות הזאת, בממדיה אלה, גרמה, לדאבוני, לבולמוס של חטוף ואכול, חטוף ושתה. כל קבוצה, קטנה כגדולה, ניסתה לחטוף יותר, לדהור מהר יותר במרוץ של רמת החיים; כל קבוצה התאמצה להדביק במרוץ את הקבוצות האחרות. הממשלה הזהירה, חזרה והזהירה, כי אין ברוח המשק לעמוד בתביעות השכר המופרזות, המסוכנות. לא רבים שעו לאזהרות.

פרצו שביתות בשרשרת ארוכה ופראית. היו איומים בשביתות ובהשבתות; והממשלה, שהועמדה, לא אחת, בפני הברירה המסוכנת – שיתוק המשק או וויתור לתביעות – נאלצה, לעיתים, מתוך הכרת המצב הביטחוני, ומתוך דאגה לעתיד קיומנו וקידומנו – לוותר. התוצאה מכל זאת, הייתה – ההכרח בהעלאת המיסים.

למען האמת, יכלה הממשלה לחסוך מעצמה את הביקורת הכרוכה בהעלאת המיסים הנוכחית. היו לפניה גם אפשרויות אחרות: יכולנו, למשל, לפנות אל בנק ישראל ולבקש הלוואה. הבנק היה מדפיס כסף חדש. הכסף חסר הכיסוי היה זורם לחנויות. כוח הקניה שלו היה יורד. התוצאה – האמרה מהירה מאד של המחירים. בינתיים, הייתה נמשכת הגאות המדומה, הגאות המזויפת. היינו מוסיפים לחיות עוד שנה, עוד שנתיים, בגן-עדן של שוטים. בסופו של דבר, היינו באים עד משבר; ובעקבותיו – חוסר עבודה, ירידה תלולה ברמת החיים, התמוטטות המשק.

אל נשכח, כי אחינו בני ישראל, יהודי התפוצות, כי ממשלות ארצות הברית וגרמניה המערבית, לא יוסיפו לכסות עד סוף כל הדורות את הדפיציטים שלנו. כבר עתה הולכת ומצטמצמת העזרה מבחוץ. השנה כבר אין שילומים. השנה נשלם מאתיים וחמישים מיליון דולר, שבע-מאות וחמישים מיליון לירות, לפירעון חובותינו הבינלאומיים. בשנים הבאות ילך המצב ויחמיר, אם לא נדע לרסן במועד את תאוותינו.

עמדה בפנינו גם אפשרות אחרת, אילו רצינו למנוע עצמנו מן הביקורת ומן התרעומת של משלם המיסים. יכולנו לקצץ בשירותים, שהממשלה נותנת לאזרחים. לא רק לחסוך כמה מיליונים על ידי צמצום בעבודה המשרדית השוטפת; אלא לקצץ ממש – בבשר החי! יכולנו לקצץ בתקציבי החינוך; יכולנו לקצץ בשירותי הבריאות; יכולנו לקצץ בתכניותינו לשיכון ולשיקום משכנות העוני. לא הלכנו בדרך זו. ידענו, כי תוספת הנטל תרבוץ על שכמם של מיעוטי היכולת, דווקא: על שכמם של עולים חדשים, של תושבי עיירות הפיתוח ושל משפחות מרובות ילדים. אני משוכנע, כי גם היותר אמידים בתוכנו, בכך אינם רוצים.

או שמא יבוא מישהו, ויציע לממשלה, שתקצץ ולו גם מעט שבמעט בתקציב הביטחון, ביטחון ישראל?

לא נותרה לנו, איפוא, אלא הדרך השלישית, הדרך הבלתי פופולרית, הדרך בה הלכנו.

וכאן יצדק מי שישאל: ומה הלאה? לאן מועדות פנינו?

אני רוצה לציין, כי בימים האחרונים נפל דבר; מסתמנת תמורה רבת תקוות; יותר ויותר אנשים נפקחות עיניהם לראות את המצב לאשורו.

עוד תמול שלשלום עמדו האנוכיות והדאגה העצמית של פרטים ושל קבוצות בראש מעייניהם. טובת הכלל עמדה במקום שני במעלה, אם לא למטה מזה. עתה, אני רואה סיכוי גדול, כי התמונה עשויה להשתנות. מחשבתם של יותר ויותר אנשים מתבהרת, והבנתם מתעמקת. גוברת הנכונות לראות את החזית כולה, ולא רק את הגיזרה הצרה, החלקית. יצר האגואיזם מתחיל לפנות מקום לתחושה של אחריות לאומית.

אני מתכוון בראש ובראשונה, לתנועת ההתנדבות של קבוצות ויחידים, שהביאו נכונות לוותר על חלק משכרם. יאה לה, לתנועה זו, שבראשה יעמדו חברי הסגל האקדמאי של המוסדות להשכלה גבוהה. בעקבותיהם הלכו העיתונאים, הטכנאים והמהנדסים של סולל-בונה, עובדי החברות נפטא ומגל, עובדי עמידר, עובדי התעשייה הצבאית; פקידי משרד הביטחון ופקידי משרד המסחר והתעשייה; מהנדסי חמת ומכתשים; האקדמאים של רסקו ושל אגף המכס; חברי הוועדה המרכזת של ההסתדרות וחברי הנהלת עיריית ירושלים; שוטרי ישראל; ברשימה זו תמצאו גם את שמי ואת שמות חברי, שרי הממשלה.

אלה חוליות ראשונות בשרשרת ארוכה, ארוכה – כך אני מקווה.

בהזדמנות זו, אינני יכול שלא לציין במיוחד אדם, אשר הקדים, ביוזמתו שלו, תנועה זו של התנדבות.

בשבוע הראשון של חודש ינואר הגיע אל שולחני מכתבו של נכה צה"ל, אברהם שפירא מירושלים. ברשותכם, אקרא את מכתבו:

לכבוד,

קצין התשלומים

משרד הביטחון, הקריה.

אדון נכבד,

אני מחזיר בזה סך 600 ל"י מן הסכום של 621 ל"י, שקיבלתי ממשרד הביטחון על חשבון הפרשי תגמולים.

ידוע לי, כי הפרשים אלה מגיעים לנכים עקב הדרוג הכללי שבוצע לאחרונה לכלל עובדי המדינה. אך לדעתי, דבר זה ומדינות השכר בכללה – מהווים סכנה חמורה לשלום המדינה ולביטחונה.

צו השעה, במציאות בה אנו חיים, הוא להוריד, או לפחות, בשום אופן לא להעלות את רמת חיינו. את כל המשאבים והאמצעים שאפשר לחסוך – יש להפנות לצרכי ביטחון, מכיוון שאין שום מדינה בעולם הזקוקה באופן חיוני כל כך לאמצעי הגנה והרתעה, ולכלים מן הסוגים שרק אפשר להעלות על הדעת, כמו מדינת ישראל.

הלוואי ומעשה זה יהווה ראשית תנועה להתעוררות ולאחריות.

בכבוד רב,

אברהם שפירא

ירושלים

מכתב זה נתקבל במשרדי חודש לפני החלטת האקדמאים וקריאתם לציבור הרחב.

בוודאי סקרנים אתם לדעת כיצד תנהג הממשלה בשעת רצון זו:

אנו נקצץ, כבר בשלב זה, סכום של מאה מיליון לירות מהוצאות הממשלה; בכך, נקטין את לחץ הביקוש במשק לסחורות ולשירותים.

אנו נקצץ סך של עשרים וחמישה מיליון לירות ממסי העקיפין, שהכרזנו עליהם בשבוע שעבר. הפחתה זו תתבטא, בעיקר, בהורדת מחירי הסיגריות ומחירי הסולר, דבר שיקטין את ההעלאה הצפויה בדמי הנסיעה באוטובוסים ובמוניות.

מגמתנו היא למנוע התייקרותם של מוצרים חיוניים, כגון – חלב, ביצים, ירקות או שמן. לכן תוסיף הממשלה עשרים וחמישה מיליון לירות לתקציב הסובסידיות.

כתוצאה מכך יגדל העודף בתקציב בסך של חמישים מיליון לירות.

כפי שהודיע זר האוצר בכנסת לא תעלה הממשלה השנה שוב את המיסים, והיא לא תגיש לכנסת לאישור תקציב נוסף. התחייבות זו אינה כוללת את ההעלאה בתעריפי הדואר והרכבת, עליה הודיע שר האוצר בנאום התקציב.

המוסדות הממלכתיים ימשיכו במדיניות המוניטרית שנוהלה ב- 1965. בסוף שנת התקציב הבאה לא יגדל, אפוא, החוב של הממשלה לבנק ישראל, לעומת החוב ב – 1.4.1966

הממשלה לא תגדיל את חובותיה במטבע חוץ, וכן לא את ערבויותיה – מעל לסכום שצוין בתקציב הלאומי, לשם מימון פעולות בארץ.

הממשלה פונה גם אל העיריות ואל המועצות המקומיות בקריאה נמרצת לרסן את העלייה בתקציביהן.

הממשלה מודיעה, כי כל הכספים עליהם יוותרו המורים משכרם יוקדשו למוסדותיהם, להעלאת רמת הלימוד ולהורדת שכר הלימוד. הוא הדין לגבי העובדים בשירותי הבריאות והסעד. כל הכספים עליהם יוותרו עובדי השירותים יוקדשו להורדת התשלום עבור שירותים אלה.

כל הכספים עליהם יוותרו פועלי הייצור יוקדשו להורדת מחירי המצרכים.

הממשלה תדאג, כי מוויתורים אלה לא ייהנו מעטים. היא תעמוד על כך שייהנו מהם, באורח צודק, כל שכבות העם.

אזרחים, כל הפעולות הללו אינן אלא צעד אחד, פסיעה אחת, בדרך שתוציאנו למרחב. לא אוכל להבטיח לכם, כי, אכן, תהיה זו דרך צלחה, אם לא נסגל לעצמנו משמעת עבודה, אם לא נגביר את פריון העבודה. אל יחשוב כל אחד ואחד מאתנו: כיצד אוכל אני ליטול לעצמי פרוסה גדולה יותר מן העוגה. הבה נעשה כולנו יד אחת להגדלת העוגה כולה.

אל נחמיץ, עתה, את הסיכוי היפה, שלא נקלע שוב אל מעגל הקסמים המסוחרר והמסוכן. הממשלה, מצידה, תדחה איומים וניסיונות סחיטה, מצד גורמים בלתי אחראיים. לפני עשרה ימים, כשהמשבר בנמל אשדוד הגיע לשיאו, ונדרשה התערבותו של ראש הממשלה בסכסוך, הודעתי, ברורות, כי לא נכנע לדרישות מוגזמות ובלתי סבירות: כמו, למשל, דרישתם של פועלי נמל אשדוד, שציודו מודרני, לעבוד על פי נורמות של נמל חיפה, שציודו מיושן יותר. היינו מוכנים, אפילו, לסגור את הנמל, למרות ההספדים הכרוכים בסגירת נמל. אני מציין בסיפוק, כי הפועלים הבינו שעמדתנו בשאלה עקרונית זזו תקיפה וחד משמעית. אני שמח לציין, שנמל אשדוד חזר למסלול עבודה תקין.

כך נהגנו במקרה זה; כך ננהג בכל מקרה בו יגברו הפזיזות, החמדנות וחוסר האחריות, - על התבונה ועל שיקול הדעת.

במשטר דמוקרטי אין ממשלה יכולה לבצע בהצלחה מדיניות כלשהי, אם העם אינו מבין במה דברים אמורים, ואינו מוכן לעמוד לימין המבצעים. אני מאמין בעם הזה! אני מאמין, כי עם שידע להוכיח עצמו בימי מסה ומבחן, קשים לאין שיעור מימים אלה, יידע גם עתה להתעלות מעל חשבונות שעה והנאות בנות חלוף, ולזהות את טובתו שלו עם טובת הכלל. אני מאמין, כי עם זה יודע ומבין, כי אחריות לצורכי המדינה איננה אלא אחריות לעצמו ולבני ביתו.

כל אחד ואחד יכול להרים תרומתו ליציבות במדינה.

המשק היום גדול ואיתן הרבה יותר, מכפי שהיה אתמול. יחדיו נוכל להוסיף ולחזקו; יחדיו נוכל להפסיק תופעות של שילוח רסן; יחדיו נוכל להבטיח שהייצוא יגדל והייבוא יקטן. במילים אחרות – שנעמוד על רגלינו שלנו, ולא נהיה סמוכים עוד על שולחנם של אחרים.

אם אתה, אם את דואגים באמת למחר שלכם – עשו משהו למענו היום.